Krystian Ochman

Krystian Jan Ochman (født 19. juli 1999 i Melrose i Massachusetts i USA), kjent musikalsk under etternavnet Ochman, er en polsk-amerikansk sanger og låtskriver. Han ble kjent i Polen da han vant den ellevte sesongen av The Voice of Poland og representerte Polen i Eurovision Song Contest 2022.

Bakgrunn 
Ochman ble født av polske foreldre i Melrose i Massachusetts. Som barn lærte han å spille trompet og piano, og på high school tok han sangtimer. Han spilte senere rollen som prinsen i en skoleoppsetning av Askepott. Etter high school flyttet han til Polen og Katowice for å studere ved musikkhøyskolen Akademia Muzyczna im. Karola Szymanowskiego w Katowicach. 

I 2020 deltok han i auditionrundene til den ellevte sesongen av The Voice of Poland. Han ble med på teamet til artisten Michał Szpak, og vant senere hele konkurransen. Etter seieren skrev han kontrakt med Universal Music Polska. Han ga ut debutsingelen «Światłocienie» og siden debutalbumet Ochman i 2021.

Vinteren 2022 kunngjorde Telewizja Polska (TVP) at Ochman var en av deltakerne i den polske nasjonale finalen til Eurovision Song Contest 2022. Han deltok med låten «River», som han har skrevet sammen med Ashley Hicklin, Adam Wiśniewski og Mikołaj Trybulec. I finalen 19. februar 2022 gikk han til topps og fikk representere Polen i Eurovision Song Contest 2022 i Torino. Der endte han på tolvteplass med låten «River».

Han er barnebarn av den internasjonalt kjente polske tenoren Wiesław Ochman.

Referanser

Eksterne lenker 
 
 
 
 

Deltakere i Eurovision Song Contest 2022
Polske sangere
Polsk musikk
Personer fra Melrose i Massachusetts
Personer fra USA av polsk opphav